**НАРЕДБА № Н-5 ОТ 27 ЮНИ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

Издадена от министъра на културата

*Обн. ДВ. бр.55 от 6 Юли 2007г.***,** *изм. и доп. ДВ. бр.92 от 23 Ноември 2012г.***,** *изм. и доп. ДВ. бр.40 от 13 Май 2014г.***,** *изм. и доп. ДВ. бр.41 от 5 Юни 2015г.***,** *изм. и доп. ДВ. бр.5 от 17 Януари 2017г.***,** *изм. и доп. ДВ. бр.50 от 15 Юни 2018г.***,** *изм. ДВ. бр.72 от 31 Август 2018г.***,** *изм. и доп. ДВ. бр.79 от 8 Септември 2020г.***,** *изм. и доп. ДВ. бр.79 от 21 Септември 2021г.***,** *изм. ДВ. бр.94 от 12 Ноември 2021г.***,** *изм. и доп. ДВ. бр.27 от 5 Април 2022г.***,** *изм. и доп. ДВ. бр.93 от 22 Ноември 2022г.*

**Раздел I.
Общи положения**

Чл. 1. (Доп. - ДВ, бр. 93 от 2022 г., в сила от 22.11.2022 г.) С наредбата се определят условията и редът за провеждане на конкурси за предоставяне на средства от Националния фонд "Култура", наричан по-нататък "Фондът".

Чл. 2. (Изм. - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) Фондът по реда на тази наредба подпомага проекти, програми, научноизследователска дейност, културни прояви и инициативи, предоставя творчески стипендии и награди за високи постижения съгласно чл. 31, ал. 2 от Закона за закрила и развитие на културата.

Чл. 3. (Доп. - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) Управителният съвет на Фонда ежегодно до края на месец март приема програма за темите на конкурсите през текущата календарна година.

**Раздел II.
Обявяване на конкурса**

Чл. 4. (Изм. - ДВ, бр. 93 от 2022 г., в сила от 22.11.2022 г.) (1) Управителният съвет на Фонда приема решение за обявяване на конкурс в съответствие с темите, включени в програма по чл. 3. С решението се определят:

1. условията на конкурса и образците на конкурсната документация;

2. общият размер на финансовите средства, с които ще бъдат подпомогнати кандидатстващите проекти;

3. срокът и начинът за подаване на документите;

4. специалните изисквания към кандидатите и проектите извън посочените в чл. 5.

(2) Управителният съвет на Фонда приема решение за провеждане на конкурс за целево финансово подпомагане на програми и проекти с национално културно значение, невключени в програмата по чл. 3. С решението се определят:

1. условията на конкурса и образците на конкурсната документация;

2. общият размер на финансовите средства, с които ще бъдат подпомогнати кандидатстващите проекти;

3. срокът и начинът за подаване на документите;

4. специалните изисквания към кандидатите и проектите извън посочените в чл. 5.

(3) В случай че Управителният съвет на Фонда приема решение за провеждане на конкурс за творчески стипендии за подпомагане на млади и на изтъкнати творци и на други млади специалисти в областта на културата, с решението се определят:

1. целта на програмата;

2. изисквания към кандидатите;

3. общият бюджет на програмата;

4. срокът и начинът за подаване на документите.

(4) Формулярът за участие в конкурс по ал. 1, 2 и 3 се попълва по образец, публикуван на [**интернет страницата**](https://ncf.bg/bg) на Фонда. Формулярът съдържа:

1. име на проекта;

2. област на изкуството и културата;

3. тема/жанр на проекта;

4. обща информация за проекта;

5. срокове, свързани с изпълнението и отчитането на проекта;

6. бюджет на проекта, който включва:

а) обща стойност на проекта;

б) очаквана финансова подкрепа от Фонда;

в) средства, осигурени от други източници, и собствени средства.

(5) Конкурсът по ал. 1 - 3 се обявява от изпълнителния директор на [**интернет страницата**](https://ncf.bg/bg) на Фонда и се изпраща за публикуване на [**интернет страницата**](https://mc.government.bg/) на Министерството на културата. Обявата съдържа всички данни от решението по ал. 1, 2 и 3, като в нея се посочват и начините за контакт.

**Раздел III.
Условия и ред за кандидатстване**

Чл. 5. (1) За получаване на средства от фонда могат да кандидатстват всички културни организации, включително и организации с нестопанска цел, както и културни дейци.

(2) За получаване на средства от фонда не могат да кандидатстват:

1. лица и организации, които са санкционирани по реда на чл. 37 от Закона за закрила и развитие на културата;

2. лица и организации с неизпълнени договорни задължения към фонда;

3. проекти, които не са одобрени на предишни конкурси, организирани от фонда;

4. лица и организации, дарители на фонда;

5. (нова - ДВ, бр. 93 от 2022 г., в сила от 22.11.2022 г.) служители на Фонда;

6. (изм. - ДВ, бр. 27 от 2022 г., в сила от 05.04.2022 г., предишна т. 5, изм. - ДВ, бр. 93 от 2022 г., в сила от 22.11.2022 г.) членове на техническата и експертната комисия само за конкурси, за които са определени да участват в съответните комисии по реда на чл. 7;

7. (нова - ДВ, бр. 5 от 2017 г., предишна т. 6 - ДВ, бр. 93 от 2022 г., в сила от 22.11.2022 г.) лица и организации с два одобрени за финансиране проекта през същата календарна година;

8. (нова - ДВ, бр. 27 от 2022 г., в сила от 05.04.2022 г., отм., предишна т. 7, изм. - ДВ, бр. 93 от 2022 г., в сила от 22.11.2022 г.) юридически лица, които са в несъстоятелност или се намират в производство по несъстоятелност, или в процедура по ликвидация.

9. (нова - ДВ, бр. 27 от 2022 г., в сила от 05.04.2022 г., отм. - ДВ, бр. 93 от 2022 г., в сила от 22.11.2022 г.)

10. (нова - ДВ, бр. 27 от 2022 г., в сила от 05.04.2022 г., отм. - ДВ, бр. 93 от 2022 г., в сила от 22.11.2022 г.)

Чл. 6. (1) (Доп. - ДВ, бр. 41 от 2015 г., изм. - ДВ, бр. 79 от 2021 г., в сила от 21.09.2021 г., изм. - ДВ, бр. 93 от 2022 г., в сила от 22.11.2022 г.) За получаване на средства от фонда кандидатите се регистрират електронно, като създават профил чрез посочване на парола за достъп до електронния портал за кандидатстване, създаден и поддържан от фонда. Кандидатстването се осъществява в посочените в условията по чл. 4, ал. 1, 2 и 3 активни периоди. Кандидатите представят попълнен формуляр за участие в конкурса заедно с всички посочени приложения към него на адреса по седалището на фонда или чрез електронната платформа на [**интернет страницата**](https://ncf.bg/bg) на същия съобразно условията по чл. 4, ал. 1, 2 и 3. Когато документите са на чужд език, те се представят заедно с превод на български език, освен ако условията на конкурса предвиждат друго.

(2) (Изм. - ДВ, бр. 92 от 2012 г., в сила от 23.11.2012 г., изм. - ДВ, бр. 79 от 2021 г., в сила от 21.09.2021 г.) Юридическите лица посочват в електронния си профил единен идентификационен код и прилагат заверени копия на следните документи:

1. държавните и общинските организации - акта за създаване на културната организация;

2. (зал., предишна т. 3 - ДВ, бр. 79 от 2021 г., в сила от 21.09.2021 г.) чуждестранните лица, учредени в съответствие със законодателството на държава - членка на Европейския съюз, или на друга държава от Европейското икономическо пространство и Швейцария - легализиран превод на документа, издаден от компетентен орган в държавата на тяхното учредяване, удостоверяващ, че те имат право да осъществяват дейност в сферата на културата.

(3) (Отм. - ДВ, бр. 79 от 2021 г., в сила от 21.09.2021 г.)

(4) (Изм. - ДВ, бр. 5 от 2017 г., изм. - ДВ, бр. 27 от 2022 г., в сила от 05.04.2022 г.) При подаването на формуляра по ал. 1 кандидатите:

1. представят декларация, че кандидатстващият проект не е подкрепен с финансови средства по реда на чл. 14, ал. 2, т. 1 от Закона за закрила и развитие на културата;

2. (изм. - ДВ, бр. 93 от 2022 г., в сила от 22.11.2022 г.) при проекти, кандидатстващи за финансова подкрепа на стойност над 15 000 лв., кандидатите следва да имат собствен принос, за което представят доказателства за осигуряване на 20 % от общия бюджет на проекта по друг ред, извън исканото финансиране от фонда; за проектите по едногодишни програми за структурна подкрепа на организации в областта на изкуствата се предоставят доказателства за собствен принос съобразно условията на съответната програма;

3. при проекти, кандидатстващи за финансова подкрепа на стойност под 15 000 лв. с предвиден по-висок от тази сума общ бюджет, се представят доказателства за осигуряване на сумата извън исканата подкрепа.

(5) (Нова - ДВ, бр. 79 от 2021 г., в сила от 21.09.2021 г.) Изпълнителният директор на фонда утвърждава условия за ползване на електронния портал за кандидатстване на Национален фонд "Култура" и ги публикува на [**интернет страницата**](https://ncf.bg/bg).

**Раздел IV.
Провеждане на конкурса**

Чл. 7. (Изм. - ДВ, бр. 93 от 2022 г., в сила от 22.11.2022 г.) (1) Проектите по чл. 4, ал. 1 се оценяват от експертна комисия, която се състои от доказани творци и експерти в съответното културно направление. Управителният съвет одобрява правила за номиниране на експерти за участие в експертната комисия. Поименният състав на експертната комисия, включително нейният председател, се предлага от изпълнителния директор и се одобрява с решение на Управителния съвет.

(2) Изпълнителният директор може да назначи техническа комисия, която да извърши проверка за допустимост на проектите. Техническата комисия се състои от нечетен брой членове, като в състава ѝ задължително участва един служител на Фонда, един експерт с юридическо образование и един експерт с висше икономическо образование.

(3) Членовете на експертната и техническата комисия представят декларация, че нямат търговски, финансов или друг делови интерес от осъществяването на проектите, които разглеждат. При възникване на промяна в декларираните обстоятелства или при невъзможност за изпълнение на задачата те са длъжни незабавно да уведомяват председателя на съответната комисия.

(4) Членовете на комисиите по ал. 1 и 2 нямат право да предоставят на трети лица или да разгласяват по друг начин информация за кандидатите и за разглежданите проекти, за работата по подготовка на решенията, за изразените становища и мнения на други членове на комисиите, изразени в процеса на обсъждане на проектите.

(5) Членовете на експертната и техническата комисия, които не са служители на Фонда, получават възнаграждение за участие в работата на комисията въз основа на сключени договори с изпълнителния директор на Фонда.

(6) В случай че член на комисията е в обективна невъзможност да изпълнява задълженията си поради болест, продължително отсъствие или поради наличие на други обстоятелства, както и при промяна в декларираните обстоятелства по ал. 3, изпълнителният директор предлага да бъде избран нов член по реда на ал. 1.

Чл. 8. (Изм. - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) Проектите, които кандидатстват за получаване на средства от Фонда, се оценяват от експертната комисия в съответствие с обявените условия на конкурса и съобразно следните критерии:

1. художествени и естетически критерии за качество, посочени в условията за кандидатстване;

2. приноса за развитието на българската култура и изкуство;

3. реалистичност и обоснованост на предлагания бюджет.

Чл. 8а. (Нов - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) (1) Техническата комисия извършва проверка за допустимост на кандидатите и подадените проекти и съответствието им с изискванията на обявения конкурс.

(2) Минималното съдържание на проверката за допустимост включва следните критерии:

1. отговарят ли кандидатите на изискванията на чл. 5, ал. 1 и налице ли са отрицателните предпоставки на чл. 5, ал. 2;

2. съответстват ли проектите на задължителните изисквания на съответната програма, представени ли са всички документи съгласно конкурсните условия и съответстват ли представените документи на задължителните образци, включително на декларациите за наличие или липса на обстоятелства съгласно условията на конкурса; проверката не обхваща документи, представени по преценка на кандидата, с оглед препоръчително или примерно посочени в условията на програмата критерии;

3. отговаря ли представеният бюджет на задължителните изисквания и в съответствие ли е с конкурсните условия;

4. налице ли са недопустими или необосновани разходи в бюджета на съответния проект.

(3) Проверката за допустимост за всеки проект се документира чрез попълване на таблица. В таблицата се посочват мотиви, в случаите на недопустимост, включително недопустимите и необосновани разходи за всеки отделен проект.

(4) Когато при извършване на проверката по ал. 1, т. 2 се констатира липса на документ, кандидатът се уведомява чрез електронната поща, посочена в профила му, за представяне на липсващия документ в 3-дневен срок от получаване на уведомлението. Документи, свързани с обосноваване на разходи по проекта, не се изискват допълнително, а представените такива не подлежат на разглеждане.

(5) При извършване на проверка за изпълнение на критериите по ал. 2, т. 3 се извършва преценка за допустимост на проекта в зависимост от установеното несъответствие с обявените изисквания.

(6) При извършване на проверката за изпълнение на критериите по ал. 2, т. 4 се описват недопустими или необосновани разходи в бюджета на съответния проект.

(7) След приключване на проверката за допустимост съгласно ал. 2 - 6 техническата комисия изготвя протокол за дейността си, който се подписва от председателя и от членовете на комисията. В протокола се посочват допуснатите до разглеждане проекти, недопуснатите проекти, както и мотивите за недопустимостта, размерът на заявения бюджет от всеки от кандидатите и размерът на установените от комисията недопустими разходи в бюджета на съответния проект.

(8) Председателят на техническата комисия предава на Управителния съвет и председателя на експертната комисия протокола, проектите, таблица по ал. 3 и кореспонденцията с кандидатите.

Чл. 8б. (Нов - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) (1) Експертната комисия извършва оценка само на проектите, допуснати от техническата комисия.

(2) Председателят на експертната комисия разпределя проектните предложения между експертите в експертната комисия в съответствие с професионалната им компетентност.

(3) Оценката на всеки проект се извършва от двама експерти независимо един от друг. Окончателната оценка е средноаритметична от дадените оценки на двамата оценители и се отразява в таблица.

Чл. 9. (1) (Изм. - ДВ, бр. 27 от 2022 г., в сила от 05.04.2022 г.) Решенията на експертната комисия се приемат с мнозинство от повече от половината от всички членове.

(2) (Отм. - ДВ, бр. 27 от 2022 г., в сила от 05.04.2022 г.)

(3) (Изм. - ДВ, бр. 79 от 2021 г., в сила от 21.09.2021 г., изм. - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) Експертната комисия съставя доклад за дейността си, като в него се включва и информацията за дейността на техническата комисия. Докладът се подписва от председателя. Към него се прилага електронна таблица, която съдържа:

1. предложените за финансиране проекти, подредени в последователност според дадената им оценка в низходящ ред и размера на финансирането със средства от фонда;

2. проекти, които не са предложени за финансиране поради недостиг на средства, подредени в последователност според дадената им оценка в низходящ ред в продължение на реда по т. 1;

3. неодобрени за финансиране проекти;

4. мотивите за решенията на комисиите по т. 1, 2 и 3.

(4) (Нова - ДВ, бр. 79 от 2021 г., в сила от 21.09.2021 г.) Докладът по ал. 3 се предоставя на членовете на Управителния съвет по електронен път.

Чл. 9а. (Нов - ДВ, бр. 40 от 2014 г., отм. - ДВ, бр. 27 от 2022 г., в сила от 05.04.2022 г., нов - ДВ, бр. 93 от 2022 г., в сила от 22.11.2022 г.) (1) По решение на Управителния съвет проектите/кандидатурите по чл. 4, ал. 2 и 3 могат да се разгледат само от експертна комисия или от Управителния съвет.

(2) Когато Управителният съвет разглежда и оценява постъпилите проекти по чл. 4, ал. 2, с решение определя спечелилите конкурса проекти и размера на средствата от Фонда за всеки един от тях.

(3) Когато Управителният съвет разглежда и оценява постъпилите кандидатури по чл. 4, ал. 3, с решение определя избраните кандидати и размера на средствата от Фонда за всяка една кандидатура.

**Раздел V.
Осъществяване на финансовото подпомагане**

Чл. 10. (1) (Изм. - ДВ, бр. 50 от 2018 г., в сила от 15.06.2018 г., изм. - ДВ, бр. 79 от 2021 г., в сила от 21.09.2021 г.) Управителният съвет обсъжда доклада по чл. 9, ал. 3, като с решението си определя окончателно проектите, спечелили конкурса, и размера на тяхното финансиране.

(2) (Зал. - ДВ, бр. 5 от 2017 г.)

(3) (Нова - ДВ, бр. 27 от 2022 г., в сила от 05.04.2022 г., отм. - ДВ, бр. 93 от 2022 г., в сила от 22.11.2022 г.)

(4) (Нова - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) Решението по ал. 1 съдържа:

1. проектите, спечелили конкурса, подредени в низходящ ред според дадената им оценка, които ще бъдат финансирани от фонда; срещу всеки проект се посочва размерът на одобреното финансиране;

2. проектите в низходящ ред в продължение на реда по т. 1 според дадената им оценка, за които не са достигнали средствата за финансиране от фонда; посочва се размерът на одобрените, но нефинансирани бюджети;

3. неодобрени за финансиране проекти;

4. мотиви за взетите решения по т. 1, 2 и 3.

Чл. 11. (Изм. - ДВ, бр. 50 от 2018 г., в сила от 15.06.2018 г., доп. - ДВ, бр. 79 от 2020 г., в сила от 08.09.2020 г., изм. - ДВ, бр. 79 от 2021 г., в сила от 21.09.2021 г.) Резултатите от конкурсите по чл. 4 се обявяват на интернет страниците на [**Министерството на културата**](http://mc.government.bg/) и [**Националния фонд "Култура".**](http://ncf.bg/)

Чл. 12. (1) Условията за финансово подпомагане, целесъобразното разходване на предоставените финансови средства от фонда и тяхното отчитане се уреждат с договор.

(2) (Изм. - ДВ, бр. 41 от 2015 г.) Договорът по ал. 1 се сключва от изпълнителния директор на фонда в двуседмичен срок от съобщаването на резултата от конкурса.

(3) Одобреният проект е неразделна част от сключения договор.

(4) (Нова - ДВ, бр. 79 от 2020 г., в сила от 08.09.2020 г., изм. - ДВ, бр. 93 от 2022 г., в сила от 22.11.2022 г.) В случаите по чл. 4, ал. 3 въз основа на решението на управителния съвет на фонда между избрания кандидат и изпълнителния директор на фонда се сключва договор за предоставяне на стипендията в двуседмичен срок от съобщаването на резултата.

(5) (Нова - ДВ, бр. 27 от 2022 г., в сила от 05.04.2022 г., изм. - ДВ, бр. 93 от 2022 г., в сила от 22.11.2022 г.) При отказ или неявяване на одобрен кандидат по чл. 10, ал. 3, т. 1 след отправена покана за сключване на договор по реда на чл. 12 средствата се преразпределят на кандидатите по чл. 10, ал. 4, т. 2 по реда на тяхната последователност до изчерпване на средствата с решение на управителния съвет.

Чл. 13. (1) (Изм. - ДВ, бр. 93 от 2022 г., в сила от 22.11.2022 г.) Лицата, получили средства по реда на тази наредба, отчитат и доказват целесъобразността на разходваните средства пред Фонда. За отчитане разходването на предоставените им средства се изготвят и представят финансови и съдържателни отчети в съответствие с изискванията на счетоводното законодателство, условията на конкурсната програма и в сроковете, определени в договора за финансово подпомагане.

(2) Лицата, които разходват получените от фонда средства не по предназначение, ги възстановяват в пълен размер заедно с лихва, равна на основния лихвен процент на Българската народна банка, увеличен с 10 пункта.

**Преходни и Заключителни разпоредби**

§ 1. Обявените преди влизането в сила на наредбата конкурси се довършват по досегашния ред.

§ 2. Министърът на културата дава указания по прилагането на наредбата.

§ 3. Наредбата се издава на основание чл. 31, ал. 3 от Закона за закрила и развитие на културата.

**Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-5 ОТ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 92 ОТ 2012 Г., В СИЛА ОТ 23.11.2012 Г.)

§ 2. Наредбата влиза в сила от деня на обнародването ѝ в "Държавен вестник".

**Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-5 ОТ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 50 ОТ 2018 Г., В СИЛА ОТ 15.06.2018 Г.)

§ 4. Тази наредба влиза в сила от деня на обнародването ѝ в "Държавен вестник".

**Заключителни разпоредби
КЪМ НАРЕДБА ЗА ИЗМЕНЕНИЕ НА НАРЕДБА № Н-5 ОТ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 72 ОТ 2018 Г., В СИЛА ОТ 31.08.2018 Г.)

§ 2. Тази наредба влиза в сила от деня на обнародването ѝ в "Държавен вестник".

**Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-5 ОТ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 79 ОТ 2020 Г., В СИЛА ОТ 08.09.2020 Г.)

§ 7. Наредбата влиза в сила от деня на обнародването ѝ в "Държавен вестник".

**Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-5 ОТ 27 ЮНИ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 79 ОТ 2021 Г., В СИЛА ОТ 21.09.2021 Г.)

§ 6. Тази наредба влиза в сила от деня на обнародването ѝ в "Държавен вестник".

**Заключителни разпоредби
КЪМ НАРЕДБА ЗА ИЗМЕНЕНИЕ НА НАРЕДБА № Н-5 ОТ 27 ЮНИ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 94 ОТ 2021 Г., В СИЛА ОТ 12.11.2021 Г.)

§ 2. Тази наредба влиза в сила от деня на обнародването ѝ в "Държавен вестник".

**Преходни и Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-5 ОТ 27 ЮНИ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 27 ОТ 2022 Г., В СИЛА ОТ 05.04.2022 Г.)

§ 14. Обявените преди влизане в сила на наредбата конкурси се довършват по настоящия ред.

§ 15. Тази наредба влиза в сила от деня на обнародването ѝ в "Държавен вестник".

**Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-5 ОТ 27 ЮНИ 2007 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ НАЦИОНАЛЕН ФОНД "КУЛТУРА"**

(ОБН. - ДВ, БР. 93 ОТ 2022 Г., В СИЛА ОТ 22.11.2022 Г.)

§ 16. Тази наредба влиза в сила от деня на обнародването ѝ в "Държавен вестник".